CPALL เตรียมขายหุ้นกู้ 4 รุ่น 24-28 ก.ย.นี้ ชูเรตติ้ง AA-
CPALL เตรียมขายหุ้นกู้ 4 รุ่น 24-28 ก.ย.นี้ ชูเรตติ้ง AA-
14 ก.ย. 2563

บริษัท ซีพี ออลล์ จำกัด (มหาชน) หรือ CPALL ผู้บริหารออลล์ ออนไลน์ และเซเว่น อีเลฟเว่น และผู้ถือหุ้นใหญ่ใน บริษัท สยามแม็คโคร จำกัด (มหาชน) หรือ MAKRO เตรียมเสนอขายหุ้นกู้ 4 รุ่น อันดับความน่าเชื่อถือ AA- จัดอันดับโดยทริสเรทติ้ง
โดยรุ่นอายุ 4 ปี 9 เดือน 1 วัน อัตราดอกเบี้ย 3.00% ต่อปี เสนอขายแก่ผู้ถือหุ้นกู้เดิมของบริษัทฯ คาดว่าเสนอขายระหว่างวันที่ 21-22 ก.ย. และเสนอขายแก่ผู้ลงทุนทั่วไป คาดว่าเสนอขายระหว่างวันที่ 24-25 และ 28 ก.ย.
ส่วนหุ้นกู้อีก 3 รุ่น เสนอขายแก่ผู้ลงทุนรายใหญ่และผู้ลงทุนสถาบันคาดว่าเสนอขายระหว่างวันที่ 24-25 และ 28 ก.ย. ซึ่งประกอบด้วย รุ่นอายุ 2 ปี 5 เดือน 17 วัน อัตราดอกเบี้ย 1.90% ต่อปี รุ่นอายุ 9 ปี 7 เดือน 14 วัน อัตราดอกเบี้ย 3.40% ต่อปี และรุ่นอายุ 15 ปี อัตราดอกเบี้ย 3.90% ต่อปี
ทั้งนี้ ผู้ลงทุนที่สนใจหุ้นกู้ของ “ซีพี ออลล์” ผู้นำในธุรกิจค้าปลีกในประเทศไทย ที่ตอบสนองทุกความต้องการของผู้บริโภคทุกที่ ทุกเวลา ด้วยช่องทางขายและบริการแบบ O2O จากออนไลน์สู่ออฟไลน์ ผ่านออลล์ ออนไลน์ และบริการเดลิเวอรี่ของ “เซเว่น อีเลฟเว่น” สามารถสอบถามเพิ่มเติมได้ที่ ธ.กรุงเทพ ธ.กรุงศรีอยุธยา ธ.กสิกรไทย ธ.ไทยพาณิชย์ และ บล.เกียรตินาคินภัทร
 
